Управни одбор Агенције за вођење спорова у поступку приватизације објављује

ЈАВНИ КОНКУРС

за именовање директора Агенције за вођење спорова у поступку приватизације

Кандидат за директора Агенције за вођење спорова у поступку приватизације (у даљем тексту: Агенција) мора да испуњава услове из чл. 16. и 22. Закона о јавним агенцијама и то: да је држављанин Републике Србије; да има завршен правни факултет и положен правосудни испит; да има најмање девет година радног искуства на пословима у области рада Агенције; да није осуђиван на казну затвора од најмање шест месеци; да се против њега не води истрага и да није подигнута оптужница за кривична дела која се гоне по службеној дужности; да му раније није престајао радни однос због теже повреде дужности из радног односа; да није члан органа политичке странке; да именовање не би изазвало сукоб јавног и приватног интереса.

Као доказ о испуњавању услова из овог конкурса, кандидат је обавезан да уз пријаву поднесе: биографију која садржи податке о образовању и радном искуству кандидата; доказ о радном искуству у струци (потврде, решења и друге акте из којих се види на којим пословима, у ком периоду и са којом стручном спремом је стечено радно искуство); уверење о држављанству (не старије од шест месеци); диплому или уверење о завршеном правном факултету; уверење о положеном правосудном испиту; уверење надлежног органа да се против кандидата не води истрага и да није подигнута оптужница за кривична дела која се гоне по службеној дужности (не старије од шест месеци); уверење надлежног органа да кандидат није осуђиван на казну затвора од најмање 6 месеци (не старије од шест месеци); изјаву кандидата дату под пуном материјалом и кривичном одговорношћу да му није престајао радни однос због теже повреде дужности из радног односа, да није члан органа политичке странке и да именовање не би изазвало сукоб јавног и приватног интереса.

Сви докази се достављају у оригиналу или овереној фотокопији.

Рок за подношење пријава на конкурс је 15 дана. Рок почиње да тече наредног дана од дана објављивања конкурса у „Службеном гласнику Републике Србије“.

Пријаве се подносе Агенцији за вођење спорова у поступку приватизације – писаним путем на адресу: Београд, улица Теразије 23/IV, са назнаком „За јавни конкурс за именовање директора Агенције – не отварати“.

Сва обавештења о јавном конкурсу даје Љиљана Томић на телефон: 064/85 99 553.

Неблаговремене и непотпуне пријаве неће се разматрати.

Кандидати чије су пријаве благовремене, потпуне и који испуњавају услове за именовање биће обавештени у року од 3 дана од дана истека рока за подношење пријава, на бројеве телефона и на адресу електронске поште коју наведу у својим пријавама, о томе када почиње изборни поступак.

Изборни поступак спроводи Управни одбор у року од 10 дана од дана истека рока за подношење пријава.

У изборном поступку се врши провера и оцена стручне оспособљености за успешан рад на радном месту директора, знања из делокруга рада Агенције и вештине комуникације кандидата, на основу биографије, докумената приложених уз пријаву и обављеног разговора са сваким кандидатом појединачно. Свим кандидатима се постављају иста питања и по истом редоследу.

Критеријуми на основу којих ће се рангирати Кандидати су: радно искуство у областима рада Агенције; радно искуство на руководећим позицијама у државним органима, установама, институцијама којима су поверена јавна овлашћења; разумевање делатности и улоге Агенције, као и виђење њеног развоја; познавање прописа из делокруга рада Агенције за вођење спорова у поступку приватизације; вештина комуникације.

Кандидати се оцењују оценом од 1 до 3, по свим критеријумима. Резулат кандидата добија се тако што се израчунава просечна вредност оцена којима је кандидат вреднован.

После спроведеног изборног поступка, Управни одбор саставља листу од највише три кандидата који су у изборном поступку постигли најбољи резултат и подноси је Влади.

Директора Агенције именује Влада са листе кандидата коју је поднео Управни одбор.

Директор Агенције именује се на период од 5 година.